kardosdrur/scandi-wiki huggingface dataset:
Ed Miliband

Edward Samuel Miliband (født 24. december 1969 i London, England) er en britisk politiker fra partiet Labour, der siden 5. maj 2005 har siddet i Storbritanniens Underhus, valgt i valgkredsen Doncaster Nord. Fra 3. oktober 2008 til 11. maj 2010 var Miliband landets energi- og klimaminister. Den 25. september 2010 blev han valgt til leder af Labour efter Gordon Brown. Han fratrådte som leder den 8. maj 2015 umiddelbart efter Labours valgnederlag ved parlamentsvalget.

Liv og karriere 
Miliband er søn af den marxistiske teoretiker Ralph Miliband, der kom til Storbritannien som polsk-jødisk flygtning i 1940, da Nazi-Tyskland angreb Belgien. Han er lillebror til David Miliband, der er tidligere udenrigsminister. Ed Miliband er bachelor i politologi, filosofi og økonomi fra Corpus Christi College, Oxford University og kandidat i økonomi fra London School of Economics. 

Efter en kort karriere som tv-journalist blev han i 1993 taleskriver og researcher for Labour-politikeren Harriet Harman og året efter for skyggefinansminister Gordon Brown. Efter jordskredssejren i 1997, hvor Tony Blair blev premierminister, blev Miliband udpeget til en af Browns særlige rådgivere med særligt ansvar for taler. Han blev i 2004 udpeget til at være formand for Council of Economic Advisers, der forestår den langsigtede planlægning af Storbritanniens økonomi. Hans egen politiske karriere begyndte i 2005, da han blev indvalgt i Underhuset. Han var 2008-2010 energi- og klimaminister og har siden regeringsskiftet 2010 været skyggeminister indenfor samme område.

Valgnederlaget i 2015 
Den 30. marts 2015 blev det Britiske Parlament opløst og et valg blev udskrevet til afholdelse  den 7. maj. Miliband begyndte sin kampagne med at lancere et "manifest for business", og sagde, at kun ved at stemme på hans parti, Labour, ville Storbritanniens position udenfor EU være sikker. Efterfølgende afgav Miliband fem løfter, som han sagde ville udgøre grundlaget  for en fremtidig Labour regering. 

Ved parlamentsvalget led Labour et stort nederlag, primært som følge af, af vælgerne i Skotland, der traditionelt havde stemt Labour, i stedet i stort tal stemte på Scottish National Party. På grund nederlaget, der gav Det Konservative Parti, absolut flertal, fratrådte Milibrand som formand for Labour.

Eksterne henvisninger 
 Ed Milibands hjemmeside  

Politikere fra Storbritannien
Ministre fra Storbritannien
Kanslere af hertugdømmet Lancaster
Partiledere for Labour (UK)
Nils Strandberg Pedersen

Nils Christian Strandberg Pedersen (født 6. september 1951) er en dansk læge, der fra 1998 til 2016 var administrerende direktør for Statens Serum Institut.

Pedersen blev cand.med. fra Københavns Universitet i 1978 og blev efterfølgende ansat ved Statens Serum Institut som forskningsstipendiat. Han blev i 1983 dr.med. på en afhandling udarbejdet her om diagnosticering af syfilis vha. immunologiske metoder. Han var fra 1982-1985 reservelæge på Rigshospitalet, Københavns Amtssygehus og Hvidovre Hospital, inden han i 1986 vendte tilbage til instituttet som først konstitueret overlæge og fra 1989 til 1998 forskningsdirektør og vicedirektør. 

Han har haft adskillige bestyrelsesposter, bl.a. i Statens Sundhedsvidenskabelige Forskningsråd 1991-1997, i Dansk Standard fra 2006 og i Akademiet for de Tekniske Videnskaber fra 2008. Fra 2003 til 2006 var han bestyrelsesformand for Danmarks Farmaceutiske Universitet og siden 2009 har han været formand for Københavns Universitets bestyrelse. 2008 blev han Ridder af 1. grad af Dannebrog.

Kilder
 Om Nils Strandberg Pedersen på Statens Serum Instituts hjemmeside

Læger fra Danmark
Danskere i 1900-tallet
Danskere i 2000-tallet
Medlemmer af Akademiet for de Tekniske Videnskaber
Riddere af 1. grad af Dannebrog
Personer i Kraks Blå Bog
Københavns Amtssygehus

Københavns Amtssygehus refererer til de sygehuse i hovedstadsområdet, der historisk har været drevet af Københavns Amt, senere Hovedstadens Sygehusfællesskab og nu Region Hovedstaden:
 Frederiksberg Hospital – oprindeligt benævnt Københavns Amtssygehus
 Gentofte Hospital – tidligere benævnt Gentofte Amtssygehus
 Glostrup Hospital – tidligere benævnt Glostrup Amtssygehus
 Herlev Hospital – tidligere benævnt Herlev Amtssygehus
 Hvidovre Hospital – tidligere benævnt Hvidovre Amtssygehus
Amtsgård

En amtsgård var frem til nedlæggelsen af amterne i Danmark i 2007 betegnelsen for hovedsædet for amtets administration. Amtsgården havde således samme funktion som rådhuset har i en kommune, og det var også her, amtsrådene holdt deres møder. Idet amterne blev sammenlagt i 1970, er mange af amtsgårdene opført omkring denne tid.

Fem af amtsgårdene er i dag hovedsæde for regionerne. Det gælder den tidligere Nordjyllands Amtsgård (nuværende Region Nordjylland), Viborg Amtsgård (Region Midtjylland), Vejle Amtsgård (Region Syddanmark), Sorø Amtsgård (Region Sjælland) og Frederiksborg Amtsgård (Region Hovedstaden). 

De øvrige ni amtsgårde har i dag andre funktioner. Den tidligere Fyns Amtsgård er f.eks. i dag overtaget af Odense Kommunes ældre- og handicapforvaltning, og i Roskilde indgår Roskilde Amtsgård i Roskilde Rådhus, hvis seneste bygninger blev taget i brug i februar 2010.

Bygninger, konstruktioner og anlæg
Politik
Danmarks amter
Hans Tyrrestrup

Hans Tyrrestrup (født 23. august 1944 i Esbjerg) er en dansk maler, grafiker og digter.

Tyrrestrup blev student fra Marselisborg Gymnasium i 1964 og cand.mag. i dansk og idræt fra Aarhus og Københavns Universiteter i 1972. Han specialiserede sig senere i nordisk dramaturgi og var frem til 1994 adjunkt og lektor ved Varde Gymnasium. Siden har han helliget sig kunsten fra sit atelier i landsbyen Thorstrup nord for Sig. Han har udstillet i Europa, Mellemøsten og USA og er repræsenteret på danske og udenlandske museer. Har modtaget en række legater og udsmykket kirker og offentlige bygninger. Kunstbøger og poesi er centrale genrer i hans forfatterskab.

Kilder 
 Kraks Blå Bog 2007-2015
 Dansk Kunst 1984-, Fogtdals Kunstleksikon 1989
 

Malere fra Danmark
Digtere fra Danmark
Grafikere fra Danmark
Dansksprogede forfattere fra Danmark
Personer i Kraks Blå Bog
Eva Hemmer Hansen

Eva Tjuba Hemmer Hansen (2. januar 1913 i Aalborg – 26. marts 1983 i Aarhus) var en dansk journalist og forfatter.

Hansen blev student fra Marselisborg Gymnasium i 1931 og blev cand.mag. fra Aarhus Universitet i 1937. Hun arbejdede derefter som journalist ved Demokraten og debuterede allerede i 1944 med romanen Helene. Af hendes udgivelser høstede særligt romanerne En lille tøs og hendes mor (1952), Skandale i Troja (1954), Jomfru Rasmussen (1956) og Heltindehistorier (1963) anerkendelse. 

Hun var også engageret i kvindesagen som formand for Dansk Kvindesamfund 1968-1971. Partipolitisk engagerede hun sig tidligt i Socialdemokratiet og var en markant repræsentant for partiet i Aarhus Byråd fra 1958 til 1970. En overgang forsøgte hun også at blive folketingskandidat for partiet, som hun imidlertid forlod i 1970, idet hun var uenig med partiet i EF-spørgsmålet. Efter Danmarks indtræden i Fællesmarkedet i 1973 blev hun medlem af Retsforbundet, som hun frem til 1978 repræsenterede i Radiorådet.

Hun modtog i 1960 Thit Jensens Forfatterlegat og fik i 1969, 1971 og 1973 engangsydelser fra Statens Kunstfond. Fra 1980 modtog hun fondens livsvarige ydelse.

Privat var hun gift to gange; med Kjeld Elsøe Pihl i 1939 og i 1965 med Alf Grostøl. I sit første ægteskab fik hun børnene Luise (født 1940) og Niels (født 1943).

Kilder og eksterne henvisninger 
 Eva Hemmer Hansen  på Kvinfo.dk (Dansk Kvindebiografisk Leksikon)
 Eva Hemmer Hansen på Dansk Forfatterleksikon 
 

Personer fra Aalborg
Journalister fra Danmark
Socialdemokrater fra Danmark
Politikere fra Retsforbundet
Medlemmer af Aarhus Byråd
Medlemmer af DRs bestyrelse (tidligere Radiorådet)
Romanforfattere fra Danmark
Feminister fra Danmark
Kvinderetsforkæmpere fra Danmark
Personer i Dansk Kvindebiografisk Leksikon
Personer i Dansk Biografisk Leksikon
Dansksprogede forfattere fra Danmark
Modtagere af Dansk Oversætterforbunds Ærespris
Karsten Kærgård

Karsten Kærgård (født 1951) er en tidligere dansk atlet. Han var medlem af IFK Aalborg (-1973), Aalborg AK (1974-1975), Sparta Atletik (1976) og Holte IF (1978).

Danske mesterskaber 
  1978 Længdespring 7,28
  1976 Længdespring 7,14
  1974 Længdespring 7,08
  1973 Længdespring inde 6,66

Persoinlig rekord 
 Længdespring 7,29 Haifa, Israel 9. maj 1975

Eksterne henvisninger 
 DAF i tal – Karsten Kærgård 

Længdespringere fra Danmark
Atleter fra Holte IF
Atleter fra Sparta Atletik
Atleter fra IFK Aalborg
Max Eriksen

Max Eriksen (født 16. januar 1961) er en tidligere dansk atlet medlem af Odense Atletik/OGF.

Danske mesterskaber 
  1986 Længdespring 6,96
  1982 Længdespring 7,08
  1981 Længdespring 7,34
  1980 Længdespring 7,26
  1980 Femkamp 3551 p
  1980 Tikamp 7063 p (gl. pointtabel)
  1979 Længdespring 7,10
Danske juniormesterskaber -20 år
  1980 100 meter 11,3

Dansk juniorrekord 
 Femkamp 3551 19-07-1980

Personlige rekorder 
 110 meter hæk: 15,28 1983
 200 meter hæk: 26,06 1984
 Længdespring: 7,50 1980
 Højdespring: 2,00 1980
 Trespring: 13,78 1981
 Spydkast: 61,61 1980
 Femkamp: 3551p 1980
 Tikamp: 6901p (gl. tabel 7063p) (serie: 11,1-7,18-12,24-1,98-51,6/15,6-34,16-3,50-57,82-4,47.9) Østerbro Stadion 6-7 september 1980

Eksterne henvisninger 
 DAF i tal – Max Eriksen

Længdespringere fra Danmark
Atleter fra Odense Atletik/OGF
Mangekæmpere fra Danmark
Marvel Hill

Marvel Hill er en rockgruppe fra Danmark, der består af Michel Svane (Trommer), Tom Nielsen (Guitar/Vokal), Mads Katholm (Bas) og Rasmus Lindgren (Keys). Bandet blev dannet i Ebeltoft i 1997 og har udgivet albums.

Michel Svane er bandets trommeslager og sangskriver, Tom Nielsen er tekstforfatter,sanger og guitarist. Mads Katholm er bassist. Rasmus Lindgren spiller klaver/keys.

Bandet har desuden været "Ugens Uundgåelige" på P3 med singlen "The Escapist" fra pladen, There's A Lighthouse at the End of The World

Diskografi 
 2007 Heartless Is More
 2010 There's A Lighthouse at the End of The World

Musikgrupper fra Danmark
Indierockgrupper fra Danmark
Musikgrupper fra 1997
Her Personal Pain

Her Personal Pain var en dansk Pop/Rock-gruppe, der var aktiv i årene 1989 til 1993.

Gruppen bestod af sangeren Dicte Vestergaard Madsen, Palle Schultz på guitar, Allan "Joy" Hansen på bas og Heine Lennart Christensen på trommer.

De udgav i 1991 CD'en "Songs from Cinema Cafe" på Pladecompagniet, produceret af Flemming Rasmussen og gruppen.

CD'en indeholdt sangene:
Touch, Days in December, Cinema Cafe, Party, The Goddess, Love is Clean, Little Girl, ...& one for the Band, You Turn Me On, This Red Feeling.

De indspillede Rolling Stones' "You Can't Always Get What You Want" på Amnesty's CD "Rock, Love and Understanding".

Musikgrupper fra Danmark
Har spillet på Roskilde Festival
Musikgrupper fra 1989
Var det mord?

Var det mord? (engelsk titel: Sparkling Cyanide), udgivet 1945, er en roman af Agatha Christie, som ikke har en af de sædvanlige detektiver til at forestå opklaringen. Opklaringen er til dels på amatørbasis, men støttes af oberst Race, som her har sin sidste optræden i en roman af Christie.

Handling 

George Barton søger at bevise, at hans hustrus død var mord og ikke som antaget, selvmord. Hans undersøgelse af sagen ender med et nyt dødsfald, og alt tyder på, at der er en forbindelse mellem de to hændelser. Iris, der er søster til Rosemary,  er tilsyneladende også i livsfare, så opklaringen bliver en kamp mod tiden.

Anmeldelser 

Var det mord? fik generelt fine anmeldelser, selv om et væsentligt spor forekommer lidt for tydeligt. Det er derfor sandsynligt, at den kyndige Christie-læser kan gætte opklaringen ret tidligt i handlingsforløbet  Førsteudgaven blev solgt i 30.000 eksemplarer, hvilket ansporede forlaget til at præsentere den som bestseller.

Bearbejdning 

I 1983 indspilledes Sparkling Cyanide som TV – episode. 
I 2003 blev den indspillet i en ny version.

Noter

Litteratur 
 Barnard, Robert (1980): A Talent to Decieve, Fontana/Collins
 Osbourne, Charles (1982): The Life and Crimes of Agatha Christie,Collins (London)

Krimier
Litteratur i 1945
Romaner fra England
Agatha Christie
Bøger af Agatha Christie
Jace Everett

Jace Everett (født 1972) er en amerikansk countrysanger.
Jace Everett har lavet introsangen til den amerikanske vampyrserie True Blood.

Sangere fra USA
Drott & Marsk

Drott & Marsk er en pop/rockgruppe fra Danmark, der blev dannet af Bjarke Helmø og Stig Helmer Jensen i 2007. Gruppen består af Bjarke Helmø (Sidste Ambulance), Stig Helmer Jensen (Atoi), Mikkel Baltser Dørig (Harmony Hatbox in Brilliant Black, Black Rose Trick, The Lips mfl.), Tomas Raae (ditbandmitband, Källing, mfl.) og Dan Hvidtfeldt Larsen (Won’t Lovers Revolt Now, The State, The Market and The DJ, mfl.) 

Albummet Det Sejler Sikkert udkom i 2010 og modtog fire ud af seks stjerner i GAFFA. I 2011 udgav de EP'en En Tanke Om Hvor Godt Det Var Engang, der fik tre ud af seks stjerner i GAFFA.

Diskografi 
 Det Sejler Sikkert (2010)
 En Tanke Om Hvor Godt Det Var Engang (2011, EP)

Referencer 

Musikgrupper fra Danmark
Musikgrupper fra 2007
I Blame Coco

Eliot Pauline Sumner, bedre kendt som I Blame Coco (født 30. juli 1990) er en britisk musiker, som er barn af Police-forsangeren Sting, hvis borgerlige navn er Gordon Matthew Thomas Sumner. I 2010 udsendte Sumner sin første single Caeser sammen med den svenske sangerinde Robyn.
Sumner er kendt for sin utrolig dybe men dog meget charmerende sangstemme.

Sangere fra Storbritannien
Personer fra Pisa
WoWWiki

WoWWiki er en wiki om Warcrafts fiktive univers lavet af Blizzard. Den dækker alle Warcraft-spil, herunder MMORPGet World of Warcraft og spil hvor warcraft-universet indgår som online-kortspillet Hearthstone og Heroes of the Storm. I 2010 blev der oprettet en selvstændig fork kendt som Wowpedia.

Det er både et specialiseret wiki bygget op omkring Warcraft universet og et samarbejdsprojekt med plads til at spilleren udvikler og publicere strategier til Warcraft-spillene. 

Det er blevet kaldt "den bedste kendte MMO wiki",  "den næststørste engelsksprogede wiki i verden bag Wikipedia,"  og "moderen til alle WoW informative kilder. WoWWiki kører på MediaWiki og er medlem af Wikia nettet.

I december 2010 begyndte Blizzard at inkorporere links til Wowpedia og databasen Wowhead på deres nye World of Warcraft Community-side.

Baggrund 
Wowwiki startede 24. november 2004 som en portal med information om World of Warcraft-universet, spillet og spilmodifikationer, bedre kendt som add-ons. 
På side finder man nu flere oplysninger ikke blot om PC spil men også om de relaterede kortspil, den tidligere serie af real-time strategi (RTS), som online rollespil bygger på, offentliggjort litteratur, World of Warcraft-mangan, kendt lore (grundlæggende historie spil er baseret på, "legenden"), og hvis Blizzard har frigivet nogle oplysninger om fremtidige udvidelser til spillet.

Noter

Eksterne henvisninger 
 WoWWiki
 Wowpedia

Wikier
Warcraft
Danlamp

Danlamp er en dansk virksomhed, der har produceret glødepærer siden 1931 og er i dag den eneste glødepærefabrikant i Danmark. Det oprindelige navn var Dansk Glødelampefabrik A/S og da fabrikken startede sin produktion var der 10 ansatte. Man producerede alle gængse lamper fra 10 til 300W.

Moderne produktion i 1950’erne 
 
I starten af 1950'erne blev produktionen af glødelampen mere og mere automatiseret rundt om i verden og fabrikken i Aabenraa, sakkede bagefter. Man havde en meget stabil og dygtig medarbejderstab, men havde ikke et produktionsapparat, der kunne lave stordrift. I 1951 ansatte man en tysk ingeniør til at optimere fabrikkens produktion.

I 1966 købte  Søren Madsen  Danlamp og det fik afgørende indflydelse på virksomhedens udvikling.
Søren Madsen producerede lamper i København på en fabrik, som han ejede sammen med Philips, men var interesseret i en mindre fabrik til produktion af speciallamper. Søren Madsen investerede i specialmaskiner og måleudstyr og ændrede Danlamps strategi på grund af øget konkurrence på verdensmarkedet. Fokus kom nu til at ligge på det internationale nichemarked for udvikling og produktion af specialiserede glødelamper. Siden da er eksporten vokset til mere end 80 % af den totale produktion.

Vækst og lyse ideer 
Søren Madsen introducerede en række lanternelygter til skibe og lamper til trafiksignaler. De nye stærke lanternelamper opnåede godkendelser efter flere internationale standarder – og kunne samtidig bruges i skibenes eksisterende lys-installationer. 

Madsen opfandt lavspændings-trafiksignalet, der stadig bruges i hele Nordeuropa og han udviklede tillige signallamper til jernbanerne i bl.a. Danmark, Norge og England. 

På samme tidspunkt ændrede man varemærket til SM, der hurtigt blev et kendt og respekteret internationalt brand, særlig indenfor skibsfarten. 

I 1998 skiftede virksomheden navn til det nuværende og mere mundrette Danlamp A/S og i 2007 overtog den nuværende ejer, og tidligere produktionsleder gennem 10 år, Jan Vesterlund, fabrikken.

Eksterne henvisninger
Glødelamper fra danlamp
Møbelproducenter i Danmark
Danske virksomheder etableret i 1931
Elektronikvirksomheder i Danmark
Feminnem

Feminnem er en bosnisk-kroatisk pigegruppe. Gruppen blev dannet under det kroatiske Idol-show i 2004 og består af Neda Parmác, Pamela Ramljak og Nika Antolos. Der har dog tidligere været to andre medlemmer i gruppen, Ivana Maric og Nikol Bulat.

De har deltaget ved Eurovision Song Contest to gange:

De stillede desuden op til den kroatiske finale i 2009 og fik her en 3. plads med sangen Poljupci u boji.

Eksterne henvisninger 

 Officiel hjemmeside 

Musikgrupper fra 2004
Musikgrupper fra Kroatien
Bosnien-Hercegovinas Eurovision Song Contest-deltagere
Kroatiens Eurovision Song Contest-deltagere
Deltagere ved Eurovision Song Contest 2005
Deltagere ved Eurovision Song Contest 2010
Jesper Kristensen

Jesper Kristensen (født 9. oktober 1971 i Esbjerg) er en dansk tidligere midtbanespiller i fodbold, der spillede for Brøndby IF. Han spillede fire landskampe for Danmark, og var i 1995 med til at vinde King Fahd Cup (Confederations Cup) til Danmark. 

Kristensen startede sin karriere i Esbjerg fB, sommeren 1991 flyttede han til Brøndby IF. Han blev i 1993 udnævnt til Årets talenter i dansk herrefodboldårets U23-talent i Danmark og fik sin danske landshold debut mod Ungarn i april 1994, hvor han efter 70 minuter erstatede Henrik Larsen. Han var med Brøndby med til at vinde landspokalfinalen 1994, og var en del af det danske hold, der vandt King Fahd Cup i januar 1995, finalen mod Argentina blev hans sidste landskamp. Han spillede også fire kampe på ligalandshold, 15 U21- og 8 U19-landskampe. Han spillede et par kampe for Brøndby da de vandt Superligaen 1995-1996, men var tvungen at stoppe sin karriere i august 1995 på grund af skader. Han spillede i alt 129 kampe for Brøndby deraf 103 kampe og 11 mål i Superligaen.

Eksterne henvisninger 
 
 Brøndby IFs Jesper Kristensen profil 

Fodboldspillere fra Danmark
Fodboldlandsholdsspillere fra Danmark
Personer fra Esbjerg
Unni Bille-Brahe

Unni Bille-Brahe (født Unni Betsy Borgen 21. maj 1930, død 13. juli 2017 i Haarby) var en dansk medicinsk sociolog og forsker i selvmord. Hun har været initiativtager til oprettelsen af Center for Selvmordsforskning, hvor hun var leder 1989-2000.

Unni Bille-Brahe tog filosofikum ved Oslo Universitet 1948, blev cand.rer.soc. fra Odense Universitet 1978 og tog eksamen i medicinsk sociologi fra Odense Universitet 1979 og blev lektorkvalificeret i 1989. Hun var medlem af flere internationale selskaber og foreninger og var formand for Landsforeningen af efterladte efter selvmord. Hun boede i Hårby på Fyn.

Referencer

Kilder 
 KVINFOs Ekspertdatabase

Personer fra Fyn
Unni
Foreningsformænd fra Danmark
Danskere i 1900-tallet
Sociologer fra Danmark
Helene Danneskiold-Samsøe

Helene Marianne Danneskiold-Samsøe (f. 1. januar 1966), siden 1. marts 2010 overdirektør for Gisselfeld, Danmarks femtestørste gods, og medlem af bestyrelsen for den  erhvervsdrivende fond Gisselfeld Kloster. Hun tiltrådte som Gisselfelds 12. overdirektør efter en 12 år lang strid mellem godsets bestyrelse og 10. overdirektør, hendes onkel, Erik Danneskiold-Samsøe (f. 1945). Gisselfelds 11. overdirektør, Christian Ivar Schou Danneskiold Lassen, godsejer til  Holmegaard,  Juellinge og Tryggevælde, bestred ulønnet embedet som  provisorisk overdirektør i otte af stridens år fra, 2002-2010.

Helene Danneskiold-Samsøe er datter af Christina Mariane Margritte Stella komtesse Danneskiold-Samsøe (f. 1944) og Per Sass Maansson (f. 1943), og på sin mødrene side efterkommer af Kong Christian V's søn Christian Gyldenløve, efter hvis testamente Gisselfeld i sin tid blev til Gisselfeld Adelige Jomfrukloster i Sjælland.

Første kvindelige overdirektør 
Helene Danneskiold-Samsøe er den første kvindelige overdirektør i klostrets historie, da den 300 år gamle fundats prioriterede mandlige descendenter til stillingen. Fundatsen blev til ved Christian Gyldenløves testamenter af 1701 og 1702, som specificeret af arvingerne i 1725, og endeligt udformet af klostrets første overdirektør i 1799. Fundatsen har tidligere været ændret og tilpasset i 1851, 1873 og 1948. I 1991 tilpassedes fundatsen til at være i overensstemmelse med loven af 1984 om erhvervsdrivende fonde, men først ved en ændring i 2010 blev fundatsen rettet til også at efterleve  loven om ligestilling.

Helene Danneskiold-Samsøe er advokatsekretær af uddannelse, og har fungeret som sådan for den kammeradvokatur selvsamme Christian V i sin tid indstiftede. Gisselfelds overdirektør har embedsbolig på slottet, der er klostrets hovedbygning.

Se også 
 Danneskjold (adelsslægt)

Kilder 
  Poul Pilgaard Johnsen, "Overdirektøren for det hele", Weekendavisen, 12.-18. marts 2010.

Helene
Danskere i 2000-tallet
Erhvervskvinder
Erhvervsfolk fra Danmark
Jurister fra Danmark
Knud Børge Overgaard

Knud Børge "KB" Overgaard (født 21. marts 1918 i Viby i Aarhus, død 20. oktober 1985 i Hjørring) var en dansk fodboldspiller, der spillede for B.93.

Overgaard boede i Gentofte ved sin død 1985.

Karriere 
Overgaard flyttede fra AGF til B93, hvor han spillede 111 kampe i perioden 1940-1948 . 

Overgaard debuterede som 27-årig på det danske landshold 1945 på Råsunda i Stockollm mod Sverige, en kamp som Danmark tabte 2-1. 
Han spillede i alle Danmarks fire kampe son venstre back ved OL i London 1948 og var med til at vinde bronzemedaljer. Bronzekampen mod Storbritannien blev hans sidste landskamp.
Overgaard spillede 8 A-landskampe.

Referencer

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Fodboldspillere fra AGF
Fodboldspillere fra B.93
Olympiske bronzemedaljevindere fra Danmark
Personer fra Aarhus
Medaljevindere fra Danmark ved sommer-OL 1948
Agderposten

Agderposten er en norsk avis der udkommer i Arendal i Aust-Agder fylke.

Ekstern henvisning 
 Agderposten

Aviser fra Norge
Aust-Agder
Monotypi

Monotypi (lat. enkelttryk) er en grafisk fladtryksteknik, der oftest kun benyttes til et enkelt tryk, idet følgende ikke bliver gode. Der bliver derfor aldrig tale om oplagstryk.

Princippet kendes især fra kobbertrykkerier, hvor man benytter en blankpoleret plade til at tegne eller male på. Denne plade køres på almindelig vis igennem dybtrykpressen med papir, således at farven overføres til papiret. På den måde er det reelt et plantryk. Der kan dog være farverester tilbage på pladen efter trykning, som kan udnyttes til endnu et tryk, ved simpelthen at male videre ovenpå. De partier, der trykkes for anden gang, vil fremstå meget svagere, mens det nyfarvede vil fremstå med fuld styrke.

Monotypi kan kombineres med andre teknikker som f.eks dybtryk, så hvert tryk bliver forskelligt (se f.eks kunstneren Edgar Degas). Eller det kan kombineres med afmaskning med papir eller papstykker.

Se også 
 Grafik (teknik)

Eksterne henvisninger 
 Video der viser processen.
 "History of the Monotype"  af William Jung 

Grafik